2018 m. sporte
Čia aprašomi 2018 m. sporto įvykių rezultatai. Pagrindiniai šių metų sporto įvykiai buvo 2018 m. žiemos olimpinės žaidynės Pjongčange ir XXI pasaulio futbolo čempionatas Rusijoje. 2018 m. Europoje startavo du stambūs renginiai: Europos čempionatai, kuriais buvo suvienyti septynių sporto šakų čempionatai į vieną renginį, ir UEFA Tautų lyga, kuri pakeitė nacionalinių futbolo rinktinių draugiškas rungtynes. Aukščiausius sportinius pasiekimus iš Lietuvos sportininkų 2018 m. pasiekė irkluotojos Milda Valčiukaitė ir Ieva Adomavičiūtė bei plaukikas Danas Rapšys − tapo pasaulio čempionais. 2018 m. „LTeam apdovanojimuose“ geriausių Lietuvos sportininkų vardais įvertinti: disko metikas Andrius Gudžius ir plaukikė Rūta Meilutytė. Geriausia vyrų komanda pripažinta porinės keturvietės valties komanda (Dovydas Nemeravičius, Saulius Ritter, Rolandas Maščinskas ir Aurimas Adomavičius), moterų − moterų dvivietės valties komanda (Milda Valčiukaitė ir Ieva Adomavičiūtė). Metų treneriu išrinktas Vaclovas Kidykas (A. Gudžiaus treneris), metų trenere – Ina Paipelienė (D. Rapšio trenerė).